ครม.เห็นชอบแจกเงินคนละ1,500-3,000บาท
ครม.เห็นชอบเทงบ 5.1 หมื่นล้านบาท แจกเงิน 24 ล้านคน คนละ 1,500-3,000 บาท
29 ก.ย. 2563

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) เห็นชอบมาตรการกระตุ้นการบริโภค ตามที่กระทรวงการคลังเสนอ ประกอบด้วย โครงการคนละครึ่ง ให้วงเงินซื้อสินค้าแก่ประชาชน 10 ล้านคน คนละ 3,000 บาท และ เพิ่มวงเงินให้คนถือสวัสดิการแห่งรัฐ 14 ล้านคน เพื่อจับจ่ายซื้อของร้านธงฟ้าอีกเดือนละ 500 บาท จากคนละ 200-300 บาทต่อเดือน เป็น 700-800 บาทต่อเดือน ตั้งแต่เดือน ต.ค.-ธ.ค. 2563 เป็นต้นไป
สำหรับมาตรการดังกล่าว จะใช้วงเงิน 5.1 หมื่นล้านบาท จาก พ.ร.ก.กู้เงินในส่วน 4 แสนล้านบาท เพื่อการฟื้นฟูเศรษฐกิจ ซึ่งสำนักงานสภาพัฒนาการเศรษฐกิจและสังคมแห่งชาติ (สศช.) ได้พิจารณาอนุมัติการใช้เงินดังกล่าวเป็นที่เรียบร้อยแล้ว
นายอนุชา กล่าวว่า มาตรการดังกล่าว เป็นการบรรเทาความเดือดร้อนของประชาชนทั่วไป และ ประชาชนที่มีรายได้น้อย และเป็นการกระตุ้นเศรษฐกิจชุมชนให้ฟื้นตัวด้วย คาดว่าจะกระตุ้นให้เศรษฐกิจไทยปี 2563 ขยายตัวเพิ่มขึ้น 0.18%